ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 2001

ΠΙΝΑΚΑΣ ΠΕΡΙΕΧΟΜΕΝΩΝ

Εισαγωγή

1. Προαγωγή νέων μορφών διακυβέρνησης

2. Διαφύλαξη της σταθερότητας στην ήπειρο μας και ενίσχυση του ρόλου της Ευρώπης στον κόσμο

3. Προς ένα νέο οικονομικό και κοινωνικό πρόγραμμα

4. Καλύτερη ποιότητα ζωής για όλους

Πρόγραμμα εργασίας της Επιτροπής για το 2001

Εισαγωγη

Πριν από ένα χρόνο, η Επιτροπή παρουσίασε τις γενικές γραμμές στρατηγικής της δράσης της για την ερχόμενη πενταετία. Αυτό το φιλόδοξο πρόγραμμα βασιζόταν σε λεπτομερή ανάλυση των προκλήσεων τις οποίες πρέπει να αντιμετωπίσει η Ευρωπαϊκή Ένωση και στον προσδιορισμό νέων πεδίων δράσης με στόχο την ευρωπαϊκή ενοποίηση στο μέλλον.

Έτσι, η Επιτροπή είχε ορίσει τις εξής βασικές προτεραιότητες για τη διάρκεια της θητείας της:

(1) προαγωγή νέων μορφών διακυβέρνησης, ώστε η Ευρώπη να πλησιάσει περισσότερο τους πολίτες και οι θεσμοί μας να αποκτήσουν περισσότερη διαφάνεια και δημοκρατικότητα.

(2) διαφύλαξη της σταθερότητας στην ευρωπαϊκή ήπειρο και ενίσχυση του ρόλου της Ευρώπης στον κόσμο, με σκοπό να μη χαθεί η ιστορική ευκαιρία για την ενοποίηση της ηπείρου μας, να υπάρξει έλεγχος της παγκοσμιοποίησης και να συμβάλουμε στην καλύτερη λειτουργία του διεθνούς συστήματος.

(3) διατύπωση ενός νέου οικονομικού και κοινωνικού προγράμματος, για να εκσυγχρονίσουμε την οικονομία μας και για να την κάνουμε ανταγωνιστικότερη, τονώνοντας παράλληλα το ευρωπαϊκό κοινωνικό πρότυπο.

(4) ουσιαστική βελτίωση της καθημερινής ζωής όλων μας, ιδίως σε σχέση με το περιβάλλον, το σεβασμό των δικαιωμάτων του καθενός, την ποιότητα των τροφίμων και την κινητικότητα.

Απαντώντας στις προκλήσεις αυτές, η Επιτροπή δημοσίευσε ένα έγγραφο με τίτλο "Στρατηγικοί στόχοι 2000-2005" [1], στο οποίο προσδιόριζε τους βασικούς στόχους της θητείας της, όπως η στρατηγική της Λισσαβώνας, το νέο οικονομικό και κοινωνικό πρόγραμμα, η επιδίωξη της διεύρυνσης, ο ευρωπαϊκός χάρτης των θεμελιωδών δικαιωμάτων, το λευκό βιβλίο για τη διακυβέρνηση κ.λπ.

[1] COM(2000)154 τελικό της 9ης Φεβρουαρίου 2000

Αυτό που προέχει σήμερα είναι να συνεχιστούν χωρίς διακοπή οι προσπάθειες για την επίτευξη των στρατηγικών αυτών στόχων. Η Επιτροπή σκοπεύει να προωθήσει αυτές τις βασικές προτεραιότητές της τόσο με νομοθετικές προτάσεις, όσο και λαμβάνοντας συγκεκριμένες πρωτοβουλίες και μέτρα εφαρμογής. Όλες οι προβλεπόμενες ενέργειες περιλαμβάνονται στο παράρτημα του ετήσιου προγράμματος εργασίας, το οποίο αποτελεί την περιοδική προσαρμογή και την πρακτική εφαρμογή αυτής της μεσοπρόθεσμης στρατηγικής για κάθε χρονιά.

Η χρονιά που αρχίζει θα σηματοδοτηθεί από πολλά σημαντικά γεγονότα, καθένα από τα οποία θα αποτελέσει ορόσημο στη δραστηριότητα του θεσμικού οργανισμού μας: τον Μάρτιο, το ερχόμενο εαρινό Ευρωπαϊκό Συμβούλιο της Στοκχόλμης θα ανοίξει ένα νέο κεφάλαιο στη στρατηγική που ξεκίνησε στη Λισσαβώνα κυρίως με την υποβολή της συνθετικής έκθεσης. τον Μάιο, η Επιτροπή θα φιλοξενήσει τη διάσκεψη των Ηνωμένων Εθνών για τις λιγότερο ανεπτυγμένες χώρες, τις προσπάθειες των οποίων να διαδραματίσουν ουσιαστικότερο ρόλο στην παγκόσμια σκηνή υποστηρίζει η Ευρωπαϊκή Ένωση. σε συνέχεια της έγκρισης της δεύτερης έκθεσης σχετικά με την οικονομική και κοινωνική συνοχή, θα διοργανωθεί τον Μάιο επίσης ένα σημαντικό φόρουμ με τη συμμετοχή των κρατών μελών και των υποψηφίων για ένταξη χωρών με θέμα το μέλλον της περιφερειακής πολιτικής και της πολιτικής συνοχής μέσα σε μια διευρυμένη Ένωση. στο Ευρωπαϊκό Συμβούλιο του Γκέτενμποργκ, τον Ιούνιο, η Ένωση θα εγκρίνει μια συνολική στρατηγική με στόχο τη βιώσιμη ανάπτυξη. θ'αρχίσει επίσης η προετοιμασία των επόμενων σταδίων της θεσμικής μεταρρύθμισης σε συνέχεια του Ευρωπαϊκού Συμβουλίου της Νίκαιας. εξάλλου, εφέτος ίσως ξεκινήσει ένας νέος κύκλος πολυμερών εμπορικών διαπραγματεύσεων μέσα στο πλαίσιο του Παγκόσμιου Οργανισμού Εμπορίου. τέλος, το 2001 θα είναι η χρονιά κατά την οποία θα θεσπιστεί η ευρωπαϊκή αρχή για την ασφάλεια των τροφίμων.

Μέσα στο πλαίσιο αυτό και ακολουθώντας τις κατευθυντήριες γραμμές που χάραξε στην αρχή της θητείας της, η Επιτροπή θέτει τις ακόλουθες προτεραιότητες για το 2001:

1. Προαγωγη νεων μορφων διακυβερνησησ

Για να συνεχίσουμε την πορεία μας προς την καλύτερη ενοποίηση, η Ευρώπη χρειάζεται υπεύθυνα και αποτελεσματικά θεσμικά όργανα τα οποία να χαρακτηρίζονται από διαφάνεια και να ανταποκρίνονται στις νέες μορφές δημοκρατικής διακυβέρνησης. Η υποστήριξη της ευρωπαϊκής ιδέας από τους πολίτες αποτελεί μία εκ των ων ουκ άνευ συνθήκη για την επιτυχία της. Ωστόσο, δεν αισθάνονται όλοι ότι ανήκουν στην Ένωση στο ίδιο μέτρο. η Ευρώπη και οι δομές της εξακολουθούν να μοιάζουν απόμακρες, περίπλοκες και δυσνόητες για τον μέσο πολίτη, όπως και για όσους δραστηριοποιούνται σε τοπικό επίπεδο και στην κοινωνία των πολιτών. Η διεύρυνση δε, θα έχει σημαντικές συνέπειες στη λειτουργία των θεσμών μας και θα αποτελέσει μια επιπλέον πρόκληση για την ευρωπαϊκή ενοποίηση. Η πολύ κοντινή πλέον προοπτική χρήσης του ευρώ κάνει ακόμη μεγαλύτερη την ανάγκη επιβεβαίωσης του πολιτικού χαρακτήρα της Ένωσης. Για τους λόγους αυτούς, επιβάλλεται αφενός να μελετήσουμε σε βάθος τον τρόπο με τον οποίο θα οικοδομηθεί η Ευρώπη και αφετέρου να αναθεωρήσουμε αντίστοιχα τις μεθόδους μας.

Αυτό θα είναι και το πνεύμα του λευκού βιβλίου για την ευρωπαϊκή διακυβέρνηση που θα υποβάλει η Επιτροπή το 2001. Σκοπός του θα είναι να συγκεντρώσει με τρόπο συνεπή διάφορες προτάσεις, ώστε να επιτευχθεί μεγαλύτερη σαφήνεια, περισσότερη υπευθυνότητα και καλύτερη αποκέντρωση στη λειτουργία των θεσμικών μας οργάνων και όχι μόνο της Ευρωπαϊκής Επιτροπής. Θα εξεταστούν επομένως οι τρόποι επικοινωνίας, η ποιότητα των διαβουλεύσεων και γενικότερα του « κύκλου » της ευρωπαϊκής νομοθετικης λειτουργίας, καθώς και οι όροι των παραχωρημένων εκτελεστικών λειτουργιών και της διαδικασίας συμμετοχής στον καθορισμό των πολιτικών. Το λευκό βιβλίο θα επιφέρει μια καλύτερη διευκρίνιση των αρμοδιοτήτων που θα τοποθετηθεί στα πλαίσια του ευρύ διαλόγου που ξεκίνησε από το Ευρωπαϊκό Συμβούλιο της Νίκαιας ενόψει της επόμενης αναθεώρησης των συνθηκών, η οποία προβλέπεται για το 2004.

Η Επιτροπή σκοπεύει να διαδραματίσει το ρόλο της στην ολική διαδικασία αυτή που ξεκίνησε στη Νίκαια, σε συνεργασία με τις διαδοχικές προεδρίες του Συμβουλίου, το Ευρωπαϊκό Κοινοβούλιο και τα άλλα ενδιαφερόμενα μέρη. Η πρώτη σημαντική συνάντηση θα είναι το Ευρωπαϊκό Συμβούλιο στο Λεκέν.

Με επίγνωση της φροντίδας για διαφάνεια, αποτελεσματικότητα και καλή διαχείριση, η Επιτροπή θα συνεχίσει με αποφασιστικότητα τη σημαντική διοικητική μεταρρύθμιση που ξεκίνησε το 2000 και η οποία εισέρχεται τωρα στο αποφασιστικό στάδιο της παραγωγής αποτελεσμάτων. Τον Δεκέμβριο θα παρουσιασθεί η πρόταση για την τροποποίηση του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων, η οποία αποτελεί την κατάληξη μεγάλου αριθμού επιμέρους πρωτοβουλιών που προβλέπονται στο λευκό βιβλίο για τη διοικητική μεταρρύθμιση, που είχαν ξεκινήσει το 2000 και το 2001, τις περισσότερες φορές με τη μορφή συμβουλευτικών εγγράφων (συνθήκες εργασίας, πειθαρχικό καθεστώς, σταδιοδρομία, σύστημα αποδοχών, συντάξεων κ.λπ.) Εκτός από την πρόταση αυτήν, το 2001 θα είναι το έτος της θέσης σε εφαρμογή κι άλλων μέτρων της μεταρρύθμισης που αφορούν κυρίως την επαγγελματική κατάρτιση, τη μεσαία στελέχωση και την αξιολόγηση των επιδόσεων. Επιπλέον, θ'αρχίσουν να διαφαίνονται οι συνέπειες της μεταρρύθμισης στη χρηματοοικονομική διαχείριση, της δημιουργίας της Ευρωπαϊκής Υπηρεσίας καταπολέμησης της απάτης, του σχεδίου δράσης για την απλούστευση των διαδικασιών, του νέου κανονισμού σχετικά με τη διαφάνεια και της νέας λειτουργίας του στρατηγικού σχεδιασμού και προγραμματισμού. Τέλος, ακόμα και οι διοικητικές προπαρασκευες για την επόμενη διεύρυνση θα αποτελέσουν ιδιαίτερα μια πολύ μεγάλη πρόκληση.

Η Επιτροπή επιθυμεί επίσης να δημιουργήσει ένα νέο πλαίσιο για την πολιτική επικοινωνίας και πληροφόρησης της Ένωσης. Ο στόχος του είναι η βελτίωση των παροχών που προσφέρονται στο ευρύ κοινό, ο καθορισμός μιας διαθεσμικής προσέγγισης, συνεπούς και σφαιρικής, καθώς και η ανάπτυξη της εταιρικής σχέσης με την κοινωνία των πολιτών και με τις εθνικές, περιφερειακές και τοπικές αρχές. Για το θέμα αυτό θα υπάρξει ανακοίνωση στα μέσα του 2001. Εξάλλου, η ενοποίηση των κειμένων του κοινοτικού δικαιου που βρίσκεται σε εξέλιξη, το άνοιγμα στο κοινό μιας ενιαίας πύλης πρόσβασης σε νομοθετικά και νομικά κείμενα στα μέσα του 2001 και η διάθεσιμότητα των ενοποιημένων κειμένων που θα επιτρέψει την κωδικοποίηση και την αναμόρφωσή τους είναι έργα που σκοπό έχουν να διευκολύνουν τις σχέσεις της Ένωσης με τους πολίτες της. Τέλος, οι σχέσεις των νέων με την ευρωπαϊκή οικοδόμηση θα αποτελέσει αντικείμενο λευκού βιβλίου το φθινόπωρο.

2. διαφυλαξη της σταθεροτητας στην ηπειρο μασ και ενισχυση του ρολου της Ευρωπης στον κοσμο

Αντιμέτωπη με τις προκλήσεις που δημιουργούν οι γεωπολιτικές αλλαγές στην Ευρώπη, η ανάγκη ελέγχου της παγκοσμιοποίησης και η αδυναμία του διεθνούς συστήματος, η Ένωση οφείλει να μεταδώσει τις θεμελιώδεις αξίες μας και να διαφυλάξει τη σταθερότητα στην ήπειρό μας, ενισχύοντας έτσι την σταθερότητας σε ολόκληρο τον πλανήτη. Η Ευρώπη πρέπει να διαδραματίσει πλήρως το ρόλο της ως πόλου σταθερότητας και ευημερίας.

Η Επιτροπή εχει τάξει τους στόχους να υποστηρίξει αποφασιστικά την προενταξιακή στρατηγική, να συσφίξει τις σχέσεις με τους γείτονές μας, να διαδραματίσει ενεργό ρόλο στη διαχείριση των κρίσεων και στην πρόληψη των συγκρούσεων και να αγωνιστεί με αποτελεσματικότερο τρόπο για την καταπολέμηση της φτώχειας στον κόσμο.

Το 2001, η φιλοδοξία αυτή θα οδηγήσει την Επιτροπή να προωθήσει με αποφασιστικότητα την ενταξιακή στρατηγική της. Οι διαπραγματεύσεις με τις υποψήφιες χώρες, οι οποίες θα συνεχιστούν σύμφωνα με τη "χαρτογραφημένη πορεία" που έχει προτείνει η Επιτροπή, θα περάσουν έτσι σε ένα νέο στάδιο κατά το οποίο θα αντιμετωπιστούν τα πιο περίπλοκα ζητήματα, όπως οι μεταβατικές περίοδοι. Θα δοθεί προτεραιότητα στη λήψη εκ μέρους της Κοινότητας μιας τελικής κοινής θέσης για τα 18 συμπληρωματικά κεφάλαια με σκοπό να επιτευχθεί το προσωρινό τους κλείσιμο.

Παράλληλα, η Επιτροπή θα δώσει ιδιαίτερη προσοχή στην τήρηση και στην ικανότητα εφαπμογής του κοινοτικού κεκτημένου από τις υποψήφιες χώρες. Αυτό το ζήτημα κατα κύριο λόγο θα απασχολήσει τις τακτικές εκθέσεις σχετικά με την τήρηση των κριτηρίων της Κοπεγχάγης από κάθε υποψήφια χώρα.

Οι προετοιμασίες για την ένταξη θα συνεχιστούν κυρίως με την εφαρμογή νέων κατευθυντήριων γραμμών για το πρόγραμμα Phare, τη χρήση των μέσων προένταξης SAPARD (ειδικό ενταξιακό πρόγραμμα για τη γεωργία και την αγροτική ανάπτυξη) και ISPA (προενταξιακό διαρθρωτικό μέσο) και τη συμμετοχή των υποψήφιων χωρών σε κοινοτικά προγράμματα και οργανισμούς. Θα προταθεί επίσης ένας δημοσιονομικός κανονισμός για την εφαρμογή της εταιρικής σχέσης προσχώρησης με την Τουρκία.

Η Επιτροπή πρέπει επίσης να εντείνει τη στρατηγική επικοινωνίας για τη διεύρυνση, η οποία έχει πολύ μεγάλη σημασία για την επιτυχή έκβαση της μελλοντικής διαδικασίας για επικύρωση των συνθηκών.

Η Επιτροπή θα συνεχίσει τη μεταρρύθμιση της εξωτερικής βοήθειας, γεγονός ζωτικής σημασίας για την αξιοπιστία, την αποτελεσματικότητα και την προβολή της εξωτερικής πολιτικής της Κοινότητας. Σκοπός της είναι να επικεντρώσει τις ενέργειές της σε τομείς προτεραιότητας ώστε να μεγιστοποιήσει τον αντίκτυπό της. Μέσα σ'αυτό το πλαίσιο, η Επιτροπή θα ξεκινήσει αμέσως τη μεταρρύθμιση των εξωτερικών υπηρεσιών μόλις λειτουργήσει η νέα Υπηρεσία Ευρωπαϊκής Βοήθειας για τη Συνεργασία την 1η Ιανουαρίου 2001, κυρίως με την αποκέντρωση ενός μέρους του προσωπικού και της διαχείρισης της αντίστοιχης βοήθειας προς μια πρώτη ομάδα 23 αντιπροσωπειών, καθώς και με την περιφερειοποίηση του δικτύου. Εξάλλου, ως φυσική συνέπεια αυτής της περισσότερο στρατηγικής προσέγγισης και της ενίσχυσης του προγραμματισμού που αποτελούν τη βάση της μεταρρύθμισης, η Επιτροπή θα προτείνει τροποποίηση του πεδίου εφαρμογής της επιτροπολογίας ώστε οι συζητήσεις με τα κράτη μέλη να επικεντρωθούν περισσότερο στις σφαιρικές στρατηγικές και λιγότερο στα μεμονωμένα σχέδια, με σκοπό να βελτιωθεί η εφαρμογή των αρχών της συμπληρωματικότητας, του συντονισμού και της συνοχής που καθιερώθηκαν από τις συνθήκες.

Η Επιτροπή σκοπεύει επίσης να ενισχύσει την πολιτική γειτονίας. Η στρατηγική σταθεροποίησης και σύνδεσης με τα Βαλκάνια θα αναπτυχθεί, κυρίως βάσει των αποφάσεων της συνόδου κορυφής στο Ζάγκρεμπ. Οι σχέσεις μας με τη Ρωσία και την Ουκρανία πρέπει να αναπτυχθούν μέσα στο υπάρχον συμβατικό πλαίσιο, δίνοντας ιδιαίτερη προσοχή στην πυρηνική ασφάλεια και στην ιδιαίτερη περίπτωση του Καλίνινγκραντ μέσα στο πλαίσιο της βόρειας διάστασης. Η Επιτροπή επιθυμεί ακόμη να επιταχύνει την επανέναρξη της διαδικασίας της Βαρκελώνης με βάση τις κατευθυντήριες γραμμές που υποβλήθηκαν το 2000 και τα συμπεράσματα της συνεδρίασης στη Μασσαλία.

Στους τομείς της ΚΕΠΠΑ (Εξωτερική πολιτική και πολιτική ασφάλειας) και της ΕΠΑΑ (Ευρωπαϊκή πολιτική ασφάλειας και άμυνας), η Επιτροπή πρέπει να θέσει αμέσως σε εφαρμογή τους κατάλληλους μηχανισμούς για τη λειτουργία του μηχανισμού ταχείας αντίδρασης. Η Επιτροπή θα παρουδιάσει σύντομα τη συμβολή της προς την διαχείριση των κρίσεων και την πρόληψη των συγκρούσεων, κυρίως σε ό,τι αφορά τα κοινοτικά διαθεσιμα μέσα, καθώς και τις νέες διαδικασίες λήψης αποφάσεων για την ΕΠΑΑ.

Στον τομέα του εξωτερικού εμπορίου, προτεραιότητα για το 2001 θα έχει η έναρξη ενός νέου κύκλου πολύπλευρων διαπραγματεύσεων. Η Επιτροπή είναι υπέρ ενός περιεκτικού κύκλου, ο οποίος θα βασίζεται σ' ένα φιλόδοξο πρόγραμμα και στην αρχή της ενιαίας επιχείρησης. Θα πρέπει επομένως να εντείνουμε τις προσπάθειές μας για την προώθηση της αμοιβαίας κατανόησης και τη δημιουργία συμμαχιών στρατηγικής σημασίας με τους εταίρους μας στον ΠΟΕ (Παγκόσμιος Οργανισμός Εμπορίου), και ιδιαίτερα με τις αναπτυσσόμενες χώρες. Παράλληλα, η Επιτροπή θα πρέπει να συνεχίσει τις διαπραγματεύσεις για τη γεωργία και τις υπηρεσίες, οι οποίες ξεκίνησαν τον Ιανουάριο του 2000.

Η Επιτροπή σκοπεύει επίσης να συνεχίσει τις τρέχουσες διαπραγματεύσεις με την Κοινή Αγορά του Νότου (Μερκοσούρ) και τη Χιλή και να ολοκληρώσει τις διαδικασίες για την ένταξη της Κίνας στον ΠΟΕ. Η διευθέτηση των εμπορικών διαφορών - κυρίως με τις Ηνωμένες Πολιτείες - θα γίνει σύμφωνα με του κανόνες του ΠΟΕ. Επίσης, η Κοινότητα πρέπει να αντιμετωπίσει τις προτεραιότητές της με πιο σφαιρική ματιά όσον αφορά τις εμπορικές της σχέσεις με τις άλλες περιφερειακές οργανώσεις.

Εξάλλου, η Επιτροπή θα εξετάσει την κατάσταση των λιγότερο ανεπτυγμένων χωρών, κυρίως υπό το φως του συνεδρίου για τις λιγότερο ανεπτυγμένες χώρες που προβλέπεται να πραγματοποιηθεί τον Μάιο του 2001 και την αναμόρφωση του ΣΓΠ (Σύστημα Γενικευμένων Προτιμήσεων). Η Επιτροπή σκοπεύει επίσης να θέσει την καταπολέμηση της φτώχειας στο επίκεντρο της πολιτικής της για την ανάπτυξη. Τα μέσα της εμπορικής πολιτικής και υποστήριξης της περιφερειακής συνεργασίας πρέπει να κινητοποιηθούν με σκοπό την ένταξη των χωρών αυτών στην παγκόσμια οικονομία. Ο ρόλος της ανθρωπιστικής βοήθειας δε, θα είναι να εκπληρώσει τον πρωταρχικό της σκοπό: δηλαδή, τη διαφύλαξη και την προστασία της ζωής σε καταστάσεις ανθρωπιστικών κρίσεων. Θα ληφθούν επίσης μέτρα για την ταχύτερη και αποτελεσματικότερη παράδοση της βοήθειας.

Τέλος, κατά το 2001 θα γίνει επίσης η προετοιμασία πολύ σημαντικών γεγονότων όπως η διάσκεψη κορυφής ΕΕ/Λατινικής Αμερικής, η οποία θα πραγματοποιηθεί την επόμενη χρονιά.

3. ΠΡΟΣ ΕΝΑ ΝΕΟ ΟΙΚΟΝΟΜΙΚΟ ΚΑΙ ΚΟΙΝΩΝΙΚΟ ΠΡΟΓΡΑΜΜΑ

Οι προτεραιότητές μας εξακολουθούν να είναι η καταπολέμηση της ανεργίας, η αύξηση της ανταγωνιστικότητας της οικονομίας μας και η δημιουργία μιας κοινωνίας πιο δίκαιης η οποία να μεριμνά περισσότερο για τον καθένα. Το Ευρωπαϊκό Συμβούλιο στη Λισσαβώνα καθόρισε σε αυτό το πλαίσιο έναν νέο στρατηγικό στόχο για την Ένωση : να γίνει η ανταγωνιστικότερη και δυναμικότερη οικονομία στον κόσμο με βάση τη γνώση, ικανή για μια βιώσιμη οικονομική ανάπτυξη με περισσότερες και καλύτερης ποιότητας θέσεις εργασίας και να διαθέτει αυξημένη κοινωνική συνοχή.

Το νέο εαρινό Ευρωπαϊκό Συμβούλιο, το οποίο θα συνέλθει στη Στοκχόλμη το Μάρτιο, θα αποτελέσει τη μεγάλη στιγμή για την επίτευξη αυτού του στόχου το 2001 και θα καθορίσει τον προσανατολισμό των δραστηριοτήτων της Επιτροπής στον οικονομικό και κοινωνικό τομέα. Για την προετοιμασία των συζητήσεων αυτού του Ευρωπαϊκού Συμβουλίου, η Επιτροπή θα υποβάλει μια συνολική αξιολόγηση με τη μορφή έκθεσης όπως ζητήθηκε στη Λισσαβώνα. Η έκθεση αυτή θα υπολογίσει, ιδίως με βάση τους διαρθρωτικούς δείκτες, την πρόοδο που έχει σημειωθεί μετά τη Λισσαβώνα και θα προσδιορίσει τις νέες προτεραιότητες για τους επόμενους δώδεκα μήνες.

Στον οικονομικό τομέα πρέπει κυρίως να συνεχίσουμε να αξιοποιούμε όλα τα οφέλη της οικονομικής και νομισματικής Ένωσης, ιδίως όσον αφορά την μακροοικονομική σταθερότητα, την ανάπτυξη και την απασχόληση. Η Επιτροπή θα συμβάλει ενεργά στην ενίσχυση του οικονομικού συντονισμού των κρατών μελών, ο οποίος είναι ένας από τους ακρογωνιαίους λίθους της ΟΝΕ. Οι γενικές κατευθύνσεις της οικονομικής πολιτικής που θα παρουσιάσει, θα δώσουν ιδιαίτερο βάρος στον στρατηγικό στόχο που έχει τεθεί στη Λισσαβώνα. Τέλος πρέπει να ολοκληρωθούν οι προετοιμασίες για την εισαγωγή των χαρτονομισμάτων και των νομισμάτων ευρώ την 1η Ιανουαρίου 2002, ώστε να δημιουργηθούν οι καλύτερες δυνατές συνθήκες για την κρίσιμη αυτή μετάβαση, ιδίως για τις πιο ευάλωτες ομάδες χρηστών.

Στον τομέα της απασχόλησης, η Ευρωπαϊκή Επιτροπή θα συνεχίσει σε αυτή την νέα κατεύθυνση με βάση τη στρατηγική για την απασχόληση που αποφασίστηκε στο Λουξεμβούργο. Θα υποβάλει τις κατευθυντήριες γραμμές για την απασχόληση για το 2002, στις οποίες θα δοθεί ιδιαίτερη προσοχή στην ποιότητα της απασχόλησης, στην ανάπτυξη του επιχειρηματικού πνεύματος, στον πολύπλευρο στόχο της εκπαίδευσης και της διά βίου κατάρτισης καθώς και στη συμβολή των κοινωνικών εταίρων στην ευρωπαϊκή στρατηγική για την απασχόληση. Εξάλλου, η Επιτροπή θα συνεχίσει τη συζήτηση για το άνοιγμα μιας πολιτικής για τη μετανάστευση θεμελιωμένη στις ανάγκες της αγοράς εργασίας.

Το 2001 θα είναι το πρώτο έτος εφαρμογής του κοινωνικού προγράμματος που εγκρίθηκε από το Ευρωπαϊκό Συμβούλιο στη Νίκαια και το οποίο αφορά τόσο την απασχόληση όσο και την κοινωνική πολιτική. Η νέα μέθοδος ανοικτού συντονισμού που αποφασίστηκε στη Λισσαβώνα, θα εφαρμοστεί στην προβληματική του κοινωνικού αποκλεισμού. θα είναι η πρώτη φορά που θα χρησιμοποιείται εκτός του τομέα της απασχόλησης. Αυτή η προσέγγιση η οποία σκοπό έχει να βοηθήσει τα κράτη μέλη να αναπτύξουν τις δικές τους πολιτικές και βασίζεται στην ανάλυση και τη διάδοση των βέλτιστων πρακτικών στον οικονομικό και κοινωνικό τομέα, καθώς και στον τομέα της εκπαίδευσης και της επαγγελματικής κατάρτισης, αποτελεί ένα προνομιακό μέσο για την επίτευξη των πρωταρχικών στόχων της Ένωσης σε αυτούς τους τομείς. Επίσης, η Επιτροπή θα ξεκινήσει πολλές νομοθετικές πρωτοβουλίες σχετικά με τις εργασιακές σχέσεις και την υγεία και ασφάλεια τον τόπο της εργασίας.

Όσον αφορά την οικονομική και κοινωνική συνοχή τα προγράμματα των διαρθρωτικών ταμείων και του ταμείου συνοχής για τη νέα περίοδο 2000-2006 θα φθάσουν τον κανονικό τους ρυθμό μεγιστοποιώντας τον αντίκτυπό τους επί τόπου. Σε επέκταση της δεύτερης έκθεσης για τη συνοχή, η Επιτροπή θα εγκρίνει ανακοίνωση για τις μεθοριακές περιοχές της Ένωσης μέσα στην προοπτική της διεύρυνσης.

Στον τομέα της εσωτερικής αγοράς, η Ευρωπαϊκή Επιτροπή θα συνεχίσει την εισαγωγή των διαρθρωτικών μεταρρυθμίσεων με στόχο την ενίσχυση της ανταγωνιστικότητας των ευρωπαϊκών αγορών και ιδίως την εφαρμογή της στρατηγικής για την εσωτερική αγορά των υπηρεσιών. Μια από τις προτεραιότητες θα είναι η ολοκλήρωση της εσωτερικής αγοράς των χρηματοοικονομικών υπηρεσιών. Η Επιτροπή θα προτείνει ιδίως οδηγίες για τον προστατευτικό έλεγχο των χρηματοπιστωτικών ομίλων, την επάρκεια των ιδίων πόρων των τραπεζών και την κανονική πληροφόρηση. Εξάλλου θα συνεχίσει τον εκσυγχρονισμό του δικαίου των δημόσιων συμβάσεων. Οι εργασίες που βρίσκονται σε εξέλιξη για τη δημιουργία κοινοτικού διπλώματος ευρεσιτεχνίας και για τις ταχυδρομικές υπηρεσίες θα συνεχιστούν με αποφασιστικότητα.

Η φορολογία παραμένει ένα από τα κύρια εμπόδια στην πλήρη αξιοποίηση μιας πραγματικής εσωτερικής αγοράς. Το 2001 η Επιτροπή θα υποβάλει ανακοίνωση για τη νέα φορολογική στρατηγική της. Θα προτείνει επίσης την ανασύνταξη της έκτης οδηγίας για το ΦΠΑ και θα συνεχίσει τον εκσυγχρονισμό του συστήματος ειδικών φόρων κατανάλωσης. Εξάλλου, η Επιτροπή θα υποβάλει ανακοίνωση σχετικά με μια στρατηγική για την τελωνειακή ένωση και θα εργαστεί για την υϊοθέτηση πολλών προτάσεων με στόχο την απλοποίηση των τελωνειακών συστημάτων.

Για να εξασφαλίσει ότι οι επιχειρήσεις και οι πολίτες δρέπουν τα οφέλη από έναν αποτελεσματικό ανταγωνισμό, η Επιτροπή θα συνεχίσει να εφαρμόζει αυστηρά τους σχετικούς κοινοτικούς κανόνες. Θα αναπτύξει τη διεθνή συνεργασία και θα εκσυγχρονίσει τα νομικά μέσα στη διάθεση της, ιδίως επανεξετάζοντας τον κανονισμό για τις συγκεντρώσεις, ενδυναμώνοντας τους κανόνες σχετικά με τις κρατικές ενισχύσεις και ολοκληρώνοντας τις εργασίες στο Συμβούλιο επι του νομοσχεδίου νέου κανονισμού εφαρμογής των άρθρων 81 και 82 της συνθήκης.

Η Ευρωπαϊκή Επιτροπή θα συνεχίσει τις προσπάθειές της για την πλήρη είσοδο της Ευρώπης στην κοινωνία της πληροφορίας και της γνώσης. Ένα από τα στοιχεία κλειδιά της απάντησης της Επιτροπής στη Λισσαβώνα θα είναι ο προσδιορισμός των μελλοντικών προτεραιοτήτων και η εφαρμογή του σχεδίου δράσης e-Europe 2002, τόσο στο εσωτερικό της Ένωσης όσο και στις υποψήφιες για ένταξη χώρες. Θα είναι επίσης σημαντικό να προσφερθούν σε όλους οι τεχνικές καθώς και η αρχική αλλά και η συνεχής κατάρτιση που απαιτεί η έλευση της ψηφιακής εποχής. Θα χρειαστούν εντατικές προσπάθειες από την πλευρά των κρατών μελών για την εφαρμογή της πρωτοβουλίας e-Learning και των κατευθυντηρίων γραμμών για την απασχόληση 2001 και 2002. Η Ευρωπαϊκή Επιτροπή θα υποβάλει στο Ευρωπαϊκό Συμβούλιο στη Στοκχόλμη ανακοίνωση για τους μελλοντικούς στόχους των εκπαιδευτικών συστημάτων. Θα ενισχύσει επίσης τις ενέργειες που αποβλέπουν στην επίτευξη του στόχου της Λισσαβώνας να συνδεθούν όλα τα σχολεία της Ένωσης με το διαδίκτυο έως το τέλος του 2001. Η Επιτροπή θα διατυπώσει τις προτάσεις της για να ενισχύσει την εμπιστοσύνη των καταναλωτών στα on-line συστήματα, ιδίως όσον αφορά την ασφάλεια των δικτύων. Για να διευκολύνει τις ΜΜΕ να χρησιμοποιούν τις νέες τεχνολογίες της πληροφορίας και της επικοινωνίας, η Επιτροπή θα ενισχύσει επίσης την πρωτοβουλία "Go Digital".

Η Επιτροπή υπενθυμίζει τη δέσμευση που αποφασίστηκε στη Λισσαβώνα για την έγκριση από το Συμβούλιο και το Ευρωπαϊκό Κοινοβούλιο όσο το δυνατόν συντομότερα μέσα στο 2001 της "δέσμης νομοθετικών προτάσεων για τις τηλεπικοινωνίες", που σκοπό έχει να αυξήσει τον ανταγωνισμό στον τομέα των ηλεκτρονικών τηλεπικοινωνιών.

Εξάλλου όσον αφορά τις επιχειρήσεις, η Λισσαβώνα ενθάρρυνε τις επιχειρήσεις και τα κράτη μέλη να ανταλλάσσουν εμπειρίες και βέλτιστες πρακτικές, με την υποστήριξη των ενεργειών "συγκριτικής αξιολόγησης", καθώς και τις προσπάθειες απλούστευσης του επιχειρησιακού περιβάλλοντος στα κράτη μέλη. Αυτά τα στοιχεία θα αποτυπωθούν συγκεκριμένα στο πολυετές σχέδιο δράσης για τις επιχειρήσεις. Η Επιτροπή θα προτείνει επίσης μια νέα υποστήριξη της καινοτομίας στο πλαίσιο του έκτου ερευνητικού προγράμματος πλαισίου.

Η Επιτροπή έχει επίσης την πρόθεση να εγκύψει σε ορισμένους ειδικούς τομείς όπως τα χημικά προϊόντα, τα PVC και τα ιατρικά μηχανήματα καθώς και στην επανεξέταση της προσέγγισής μας προς τον τομέα των τεχνικών προδιαγραφών. Προτάσεις θα υποβληθούν στη διάρκεια του 2001.

Όσον αφορά την έρευνα ο κεντρικός στόχος της διαδικασίας της Λισσαβώνας παραμένει η δημιουργία ενός ευρωπαϊκού χώρου έρευνας. Για τον σκοπό αυτό θα υποβληθούν προτάσεις στις αρχές του 2001 για το έκτο ερευνητικό πρόγραμμα-πλαίσιο που θα αρχίσει το 2002. Με αυτή τη δράση η Κοινότητα αναμένεται να συμβάλει στην ενοποίηση της ευρωπαϊκής έρευνας, στη δόμηση του ευρωπαϊκού χώρου της έρευνας και στην ενίσχυση των βάσεών του. Ιδιαίτερη προσοχή θα δοθεί επίσης στην κινητικότητα των ερευνητών, στη συνεργασία σε θέματα υποδομής και στις επίπτώσεις της έρευνας στο σύνολο των περιφερειών της Ένωσης.

Στον τομέα της ενέργειας, η Επιτροπή θα υποβάλει προτάσεις στο Ευρωπαϊκό Συμβούλιο στη Στοκχόλμη με στόχο να διευκολυνθεί η ταχεία ολοκλήρωση και εμβάθυνση της εσωτερικής αγοράς ηλεκτρικής ενέργειας και φυσικού αερίου.

Το 2001 θα υπάρξουν σημαντικές προκλήσεις για την κοινή γεωργική πολιτική σε διεθνές επίπεδο, ιδιαίτερα με τη διαδικασία της διεύρυνσης η οποία θα εισέλθει σε αποφασιστικό στάδιο. Οι διαπραγματεύσεις για τη γεωργία θα συνεχιστούν επίσης στο πλαίσιο του ΠΟΕ, ανεξάρτητα από το ενδεχόμενο ενός νέου πολυμερούς κύκλου διαπραγματεύσεων. Εξάλλου, το έτος 2001 θα σηματοδοτηθεί από νέες προσπάθειες για την ολοκλήρωση της κοινής γεωργικής πολιτικής με τις κοινοτικές πολιτικές για την ασφάλεια των τροφίμων και τη βιώσιμη ανάπτυξη, ιδίως στην περιβαλλοντική διάσταση. Συναφώς θα προταθούν μέτρα υπέρ της βιοποικιλότητας, των γενετικών πόρων και της προστασίας των δασών.

Όσο για την αλιευτική πολιτική, πρόκειται να επανεξεταστεί πλήρως από την αρχή του 2001 με τη δημοσίευση πράσινου βιβλίου.

Τέλος, όσον αφορά τις απομακρυσμένες περιοχές, το 2001 η Επιτροπή θα προωθήσει σημαντικές πρωτοβουλίες για την εφαρμογή του άρθρου 299 2.

4. ΚΑΛΥΤΕΡΗ ΠΟΙΟΤΗΤΑ ΖΩΗΣ ΓΙΑ ΟΛΟΥΣ

Πέρα από τα μεγάλα σύγχρονα πολιτικά ζητήματα - θεσμικά, μακροοικονομικά ή γεωπολιτικά - η Ευρώπη πρέπει να προσφέρει στους πολίτες σημαντική βελτίωση της καθημερινής τους ζωής, και να ανταποκριθεί στις προσδοκίες τους που αφορούν την προστασία των δικαιωμάτων, την κινητικότητα, την ασφάλεια, την εκπαίδευση, την αναψυχή ή τη διατροφή. Ολες αυτές οι προσδοκίες ζητούν ανταπόκριση από την πρωτοβουλία και ευθύνη των κοινοτικών οργάνων.

Απέναντι στη σοβαρή επιδείνωση του περιβάλλοντος και τους φόβους που προκαλεί στην κοινή γνώμη της Ευρώπης, η απάντηση της Ένωσης πρέπει να είναι πολλαπλή και αποτελεσματική. Το 2001, ενώ θα συνεχίσει τη δράση με στόχο τη βελτίωση της εφαρμογής της υπάρχουσας νομοθεσίας και την ενσωμάτωση της διάστασης του περιβάλλοντος στις άλλες κοινοτικές πολιτικές, η Επιτροπή προβλέπει νέες ισχυρές πρωτοβουλίες που θα της επιτρέψουν να αντεπεξέλθει στην πρόκληση αυτή.

Στην αρχή του έτους, η Επιτροπή θα υποβάλει πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση του έκτου προγράμματος δράσης στον τομέα του περιβάλλοντος. Αυτό το πρόγραμμα θα καθορίσει τους στόχους της κοινοτικής δράσης για τα επόμενα δέκα έτη καθώς και τα επιχειρησιακά μέσα για την επίτευξή τους. Οι προτεραιότητες που έχουν επιλεχθεί θα περιστρέφονται γύρω από τέσσερις μεγάλους άξονες: τον αγώνα κατά της κλιματικής αλλαγής, τη δράση για τη διατήρηση της φύσης και της βιοποικιλότητας, την υγεία και το περιβάλλον και τη βιώσιμη διαχείριση των φυσικών πόρων και των αποβλήτων.

Το πρόγραμμα αυτό θα αποτελέσει την περιβαλλοντική συνιστώσα της στρατηγικής της βιώσιμης ανάπτυξης, την οποία θα υποβάλει η Επιτροπή στο Ευρωπαϊκό Συμβούλιο στο Γκέτενμποργκ. Η στρατηγική αυτή αποσκοπεί στη συμφιλίωση της οικονομικής ανάπτυξης, της κοινωνικής συνοχής και της προστασίας του περιβάλλοντος και αναμένεται να διαγράψει ένα νέο ευρωπαϊκό πρότυπο ανάπτυξης στο οποίο η προάσπιση του περιβάλλοντος θα πραγματοποιείται σε ένα καταλληλότερο πολιτικό και νομοθετικό πλαίσιο. Σε διεθνές επίπεδο η στρατηγική αυτή θα συμβάλει αποφασιστικά στην ευρωπαϊκή συμμετοχή στη Διάσκεψη του Ρίο+ 10 το 2002.

Έχουν επίσης προβλεφθεί κι άλλες ενέργειες μεγάλης κλίμακας. Ιδιαίτερα η Επιτροπή θα υποβάλει ένα λευκό βιβλίο για τη μελλοντική στρατηγική σχετικά με τα χημικά προϊόντα που θα καθορίσει μια σειρά μέτρων με στόχο τη βελτίωση της προστασίας του περιβάλλοντος και της υγείας του ανθρώπου. Τέλος, ύστερα από την αναμενόμενη επικύρωση του πρωτοκόλλου του Κιότο, η Επιτροπή θα υποβάλει ανακοίνωση για την εφαρμογή του ευρωπαϊκού προγράμματος για την κλιματική αλλαγή.

Η Ευρωπαϊκή Ένωση εχει εκράσει την φιλοδοξία να δημιουργήσει ένα χώρο ελευθερίας, ασφάλειας και δικαιοσύνης όπου ο κάθε πολίτης θα μπορεί να ασκήσει τα δικαιώματά του και να τύχει προστασίας. Για να την εκπληρώσει, πρέπει να επιταχύνει την εφαρμογή του προγράμματος που αποφασίστηκε στο Τάμπερε ενώ συγρόνως να προβεί στην αξιολόγησή του κατά το Ευρωπαϊκό Συμβούλιο στο Λεκέν το Δεκέμβριο του 2001.

Σε αυτό το πλαίσιο η Επιτροπή θα δώσει φέτος ιδιαίτερη προσοχή στην προσέγγιση των νομοθεσιών και των εθνικών πρακτικών σε θέματα ασυλίας και μετανάστευσης καθώς και στη δικαστική συνεργασία. Εξάλλου θα συνεχίσει τη δράση της για να αποκτήσει η Ένωση προσαρμοσμένα μέσα που θα τη βοηθήσουν να αντιμετωπίσει πιο συντονισμένα και αποτελεσματικά τα προβλήματα που συνδέονται με την εγκληματικότητα και αποκτούν όλο και περισσότερο διεθνή χαρακτήρα.

Όσον αφορά την προστασία των κοινοτικών χρηματοοικονομικών συμφερόντων, η Επιτροπή θα προετοιμάσει ένα πράσινο βιβλίο που επανέρχεται στη συζήτηση της πρότασής της για θέσπιση ευρωπαϊκου εισαγγελέα, με ενδεχόμενο την επανεξέτασή της από την επόμενη διακυβερνητική διάσκεψη. Εξάλλου θα υποβάλει και άλλες προτάσεις στον τομέα της καταπολέμησης της απάτης και άλλων αθέμιτων ενεργειών που θίγουν τα χρηματοοικονομικά συμφέροντα, όπως ιδίως η χρησιμοποίηση του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, προκειμένου να ενισχυθεί ιδίως η συνεργασία μεταξύ των αρμόδιων αρχών.

Η ασφάλεια των τροφίμων ανησυχεί όλο και περισσότερο τους ευρωπαίους πολίτες που ζητούν όλο και πιο αυστηρές προδιαγραφές. Εγκρίνοντας το λευκό βιβλίο για την ασφάλεια των τροφίμων το 2000, η Επιτροπή κατέδειξε ότι αποδίδει απόλυτη προτεραιότητα στο θέμα. Το 2001 πρέπει να δημιουργηθεί πρόοδος για τη σύσταση της Ευρωπαϊκής Αρχής για την ασφάλεια των τροφίμων. Επίσης η Επιτροπή θα εφαρμόσει το πολυετές πρόγραμμα νομοθετικής μεταρρύθμισης η οποία προβλέπεται στο λευκό βιβλίο για την ασφάλεια των τροφίμων με στόχο να δημιουργηθεί ένα νομοθετικό πλαίσιο ολοκληρωμένο, συνεπές και αποτελεσματικό. Θα δοθεί ιδιαίτερη προσοχή στην αξιολόγηση και την ενίσχυση της διαδικασίας ελέγχου σε θέματα ασφάλειας των τροφίμων για να εξασφαλιστεί ότι η νομοθεσία θα επιφέρει πραγματικές βελτιώσεις στην ασφάλεια των τροφίμων για τους καταναλωτές. Θα προταθούν επίσης σημαντικά μέτρα για τη βελτίωση των κανόνων σχετικά με την ανιχνευσιμότητα και την επισήμανση των τροφίμων που προέρχονται από γενετικά τροποποιημένους οργανισμούς, προκειμένου να σημειωθεί πρόοδος στην αξιολόγηση των κινδύνων που συνδέονται με τα παρασιτοκτόνα και για την ενίσχυση της προστασίας από τους κινδύνους που συνδέονται με την ασθένεια της τρελής αγελάδας καθώς και με τους μολυσματικούς παράγοντες στα τρόφιμα.

Στον ευρύτερο τομέα της προστασίας των καταναλωτών και της δημόσιας υγείας, προβλέπονται μεταξύ άλλων νέες προτάσεις για τη διαφήμιση και τη χορηγία προϊόντων καπνού, για τα καταναλωτικά δάνεια και για τις εναέριες μεταφορές με στόχο να βελτιώσουν την κατοχύρωση των δικαιωμάτων των επιβατών. Η Επιτροπή θα δώσει ιδιαίτερη προσοχή στις θεμιτές εμπορικές πρακτικές και στη διοικητική συνεργασία.

Η κινητικότητα είναι εξάλλου στο επίκεντρο της καθημερινής ζωής του καθενός. Η Επιτροπή θα λάβει νέες πρωτοβουλίες για τη δημιουργία ενός "ενιαίου ουρανού" και θα δημοσιεύσει ένα λευκό βιβλίο για το μελλοντικό προσανατολισμό της κοινής πολιτικής των μεταφορών συμπεριλαμβάνοντας την αναθεώρηση των διευρωπαϊκών δικτύων. Θα υποβάλει επίσης σημαντικές προτάσεις για την προώθηση της διατροπικότητας των μεταφορών και για την ανάπτυξη των σιδηροδρόμων ύστερα από την απόφαση για μερικό άνοιγμα της αγοράς των εμπορευματικών μεταφορών έως το 2008. Σε όλες αυτές τις ενέργειες, η Επιτροπή θα δώσει προτεραιότητα στα δικαιώματα των χρηστών και τη βελτίωση της ασφάλειάς τους στις οδικές μεταφορές, αλλά και στις εναέριες και θαλάσσιες μεταφορές, που θα αποτελέσουν αντικείμενο μιας σειράς ειδικών πρωτοβουλιών. Η Επιτροπή θα προωθήσει επίσης τις ευφυείς μεταφορές σ'όλες τις μορφές τους, προχωρώντας ιδίως στην εφαρμογή τού σχεδίου Galilιo (σύστημα πλοήγησης μέσω δορυφόρου ) και θα ασχοληθεί ενεργά με τη διαστημική στρατηγική στο πλαίσιο της ομάδας εργασίας που συστάθηκε από τoν Ευρωπαϊκό Οργανισμό Διαστηματος. Αργότερα μέσα στο χρόνο, η Επιτροπή θα εγκρίνει ανακοίνωση για τις "καθαρές" αστικές μεταφορές και θα προωθήσει επίσης στο πλαίσιο που έθεσε το πράσινο βιβλίο για την ασφάλεια ενέργειακού εφοδιασμού τις νέες πηγές ενέργειας, τους τρόπους εξοικονόμησης ενέργειας και την κοινοτική χρήση των αποθεμάτων πετρελαίου και φυσικού αερίου.

Παράρτημα 1: Κατάλογος των νέων ενεργειών που προτίθεται να υλοποιήσει η Επιτροπή το 2001

Παράτημα 2: Κατάλογος των ενεργειών των προγραμμάτων 1999 και 2000 που προτίθεται να υλοποιήσει η Επιτροπή το 2001 (μεταφορές)

Παράρτημα 3: Κατάλογος των ενεργειών του προγράμματος 2000 που προτίθεται να υλοποιήσει η Επιτροπή το 2002 (μεταφορές)

ΠΑΡΑΡΤΗΜΑ 1

ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 2001

Κατάλογος των νέων ενεργειών που προτίθεται να υλοποιήσει η Επιτροπή το 2001

1. ΝΟΜΟΘΕΤΙΚΕΣ ΠΡΟΤΑΣΕΙΣ

2. ΜΗ ΝΟΜΟΘΕΤΙΚΑ ΣΧΕΔΙΑ

3. ΑΥΤΟΝΟΜΕΣ ΠΡΑΞΕΙΣ

Βρυξέλλες 31 Ιανουαρίου 2001

>ΘΕΣΗ ΠIΝΑΚΑ>

ΠΑΡΑΡΤΗΜΑ 2

ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 2001

Κατάλογος των ενεργειών των προγραμμάτων 1999 και 2000 που προτίθεται να υλοποιήσει η Επιτροπή το 2001 (μεταφορές)

1. ΝΟΜΟΘΕΤΙΚΕΣ ΠΡΟΤΑΣΕΙΣ

2. ΜΗ ΝΟΜΟΘΕΤΙΚΑ ΣΧΕΔΙΑ

3. ΑΥΤΟΝΟΜΕΣ ΠΡΑΞΕΙΣ

Βρυξέλλες 31 Ιανουαρίου 2001

>ΘΕΣΗ ΠIΝΑΚΑ>

ΠΑΡΑΡΤΗΜΑ 3

ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 2001

Κατάλογος των ενεργειών του προγράμματος 2000 που προτίθεται να υλοποιήσει η Επιτροπή το 2002 (μεταφορές)

1. ΝΟΜΟΘΕΤΙΚΕΣ ΠΡΟΤΑΣΕΙΣ

2. ΜΗ ΝΟΜΟΘΕΤΙΚΑ ΣΧΕΔΙΑ

3. ΑΥΤΟΝΟΜΕΣ ΠΡΑΞΕΙΣ

Βρυξέλλες 31 Ιανουαρίου 2001

>ΘΕΣΗ ΠIΝΑΚΑ>